钦定古今图书集成/方舆汇编/职方典/第1421卷 > 思恩府风俗考 府志
## 钦定古今图书集成/方舆汇编/职方典/第1421卷 > 思恩府风俗考 府志

本府

府居粤西西南极边之区，山谷盘错，谿峒络连，向属蛮陬，阻于声教。自明季文成公迁治后，污俗稍变，秀良子弟始知读书，游于庠序。今士人之家，犹知古礼，凡冠婚、丧、祭，庶几髣髴中土。此外土人质朴而悍，出入以刀自卫，重财轻杀，稍有不平，虽骨肉相为仇敌，绳之以法不受，施之以恩不知，自古常以法外羁縻之。至于居民，惟知力本而性懒，不知商贾经营，故其家无积畜，有牛者为冨，婚娶不避同姓，市廛贸易。妇女为政，男裹青帻，女戴竹笠。疾病惟事巫觋，祷鬼神，不尚医药，丧事用浮屠，殡日宰牲设宴，鼓吹导引，稍涉于华，然多火化。至其俗，男女不避嫌，亲族相混杂。元宵节数日，男女游戏唱歌，互相酬和，同志者以槟榔缔合，此其所以为蛮俗也。迩来此风渐革，惟猺獞、狼蛮陋习依然。然务耕织诸凡，朴率崇俭，不失太古之风。其节序则正旦贺岁、元夕张灯、清明祭墓、端午泛蒲、中元祀祖、中秋赏月、冬至祀祖，与汉俗无异。但四时风气迥殊，恒燠少寒，多阴晦，无霜雪，青草黄茅时作瘴疠，感者多泻疟。土属村谿为甚。府治平衍。四山开朗。犹鲜其患。又地当炎午。亦多热证。汉人至此宜薄味勿过，饱勿乘风，斯得“善养”之道矣。其各属惟《武缘》为汉属，其馀土属地异人殊，习俗各有不同。

武缘县

邑民上禀风气，下锺水土。其性悍，其质朴，其声唇舌，其音角，其调杂。其俗尚鬼，重财轻杀。谚云：“乐昌喜词讼，永宁尚干戈。” 其冠礼不师古，婚娶不避同姓。村落多倚市，弃女红，贸易用中钱，以二当一，丧用浮屠，鼓吹导輀车。男惟力本，女事纺绩。秀民游于庠序，百姓不事商贾。其节序：上戊祭社，四月沐佛，六月六日祭田神。中元祀祖先二日早焚香烛以迎神，次日焚纸衣金银，设祭而送。重九展墓。馀俗与府同。

西隆州

寒暑不时，瘴疠独甚。人无礼貌，俗鲜伦常。种稻山巅，不事商贾。男女缠头跣足，同姓为婚，遇节令，各持鸡酒，自觅所契嫁娶。女至男门，寻返母家，数年方归。狡性报怨，动即集众操戈椎牛，食其片肉，即不惜一死以相从好。疑重鬼，以鸡骨卜卦，病则禳送。杀牲会饮，一人唱之，众人和之，声音纥那，不知所云。每椎牛，生饮其血，取肠渣滓以为羹。不食盐，无长力。家贫，无担石储。村舍俱在山顶，名之曰“寨女。” 亦织布，土人自市以资用。民有四种：曰“仲家” ，曰“侬人” ，曰“徕子” ，曰“猓猡。” 其淫风陋习，与土属相同。

西林县

改汉未久，民循土习。其居散处山巅，架木为室，炊寝在上，畜牧在下。遇山有水，则种植于山巅，引以灌溉，闲则猎较。不读《诗》《书》，不知礼义，不通《汉语》。其性慓悍，男出必悬刀，女出必戴笠，短衣跣足，虽冨者终身无重衾。病不服药，专务禳祷。嫁娶寂寥，死丧号哭。男女自少。合婚，不避同姓，讴歌为乐，各无嫌禁。父子各居，兄弟异室，此皆囿于土习，五教未敷。前知县唐如则捐资延师，各里劝谕，至今风俗稍易，有知礼义之渐矣。白山土司

层峦叠雾，虽晴如雨，岚瘴春夏尤甚，汉人难以久居。凿山而种，一岁止一收获。土愚粗恶，不知礼节。衣服饮食与汉制异。出入佩刀，惟尚斗杀。妇女椎髻高笠，衫短袖大，必镶护其领边。徒跣而屦，拖以细折长裙子。女数岁即为婚配。架楼而居，名曰“栏房。” 味嗜酸糟，素少盐食。俗习惟官。尚髣髴汉人，馀与各司同。兴隆“土司。”

丛箐叠嶂，昼多阴雾，猺土杂居，地鲜田畴。锄畬种粟，别无治生。民性犷悍，好佩刀剑，稍有拂意，辄相仇杀。每岁正月，男女聚墟，联歌欢洽，各以槟榔致赠而去。疾病尚巫祷，虽罄产弗惜也。馀与各司同。

定罗土司

四时岚雾，寒暑不和。田少山多，猺蛮杂处。民以耕织为生，不事商贾，出辄带刀。禀性慓悍，稍有争论，即相斗杀。上元节，以杵桩槽交击成声为乐。中元节，杀牲祀祖，互相邀饮，男女杂坐。婚姻所重惟槟榔，饮食不求盐味，朴鲁不识礼义，惟官族稍变气习焉。馀与各司同。

旧城土司

山高阴重，土瘠人稀，耕种为业，不习《诗》书，商贾好斗。男无顶帽，绵布缠头；女无长衣，夹裙拖足。诛茅为屋，架楼而居。病不医药，惟知求神祭鬼；娶亦凭媒，止需槟榔、猪、酒。所耕旱禾、棉花、粟、豆、芝麻，终岁一收。以此易彼，可免粜籴之烦。至于贡、吞等宦各村，民无田业，造草纸为生。馀与各司同。

下旺土司

土俗陋鄙，不习诗书，质朴性悍，好佩刀戟。男以青白布缠头，女以竹丝为笠，吉凶不易服色。饮食常带血腥。家无积粮，晨兴杵声喧里巷，止足一日之需，暇则聚歌为乐。地多岚瘴，远人至此，多生疾病。馀与各司同。

那马土司

风气，四时如一，但逢阴雨，虽夏亦秋。田畴亢润相半，播种畬插，无异中土。土民粗知法纪，强弱不侵，力软性俭，甘淡薄，终其身。喜丧宴会，男女杂坐。婚娶最早，有子女甫离襁褓，辄为毕姻者。元旦，户户以舂臼覆地，用木杵敲之，交击成声，竞相为乐。中秋，男歌女和，于月下欢声彻宵。除夕以叶裹米为粽，用事家神，以乐岁终。馀与各司同。

都阳土司

“层峦叠嶂，日中始辨阴晴，多暑少寒，迥异中土。田硗鲜滋灌，男女凿山而耕，粗陋不识文字，横暴不知礼义，心狡性悍，刀枪随身。馀与各司同。” 《古零土司》

僻处荒陬，叠山围绕。四时寒燠难调，五谷迟发。

“少收民朴性软，知耕耨而不事商贾，故多贫窭。无积贮，衣短裙长，男女跣足不履。冬无重裘，居必架楼，病则祷鬼。食无茶盐，味喜酸辛，一切习尚俱类各司” ，惟土巡检覃文显首倡劝学，始知训习《诗》书，官族子弟亦有慕声教、敦礼义者矣。安定土司

深山嶂翳，寒暑无常，童叟不通汉语，不识文字，不知揖让礼节。顽梗凶暴，民鲜常产，垦地种稻植麻，不知治圃及一切营生事业。闲居惟尚格斗，或渔猎于山溪。“饮食起居，腰不离刀，女衣短不掩脐，下曳长裙，每不相续，中露肌肤一围，如肉带焉。凡喜事时节宴会，无杯著盘几之设，以大木叶铺地，散半熟牛肉于上。‘富者以蕉叶盛生盐、山椒调和，合老幼席地群饮，酣则山歌迭唱，多至斗殴而散。死丧不知有齐衰缌麻等服，肉食不待火候，以带血腥为佳。一生未尝热饮，并不知有茶酱等味，官族稍有异焉。外有彝江六甲，其人则更异于是，几类禽兽矣’。”

何旺堡

僻居山隅，距府不远，寒气甚重，发生最迟。习俗俱与九土司同。